**Szakdolgozati témaválasztás újra nyitása**

Azon hallgatók számára, akik 2022 januárjában (szőlész- borász mérnöki BSc szakos hallgatók esetében a 2022 júniusában) kívánnak záróvizsgát tenni és a Hallgatói Követelményrendszer Tanulmányi- és vizsgaszabályzat 46. § (4) bekezdése alapján a szaknak/szakképzettségnek megfelelő szakdolgozati/diplomadolgozati témát még nem választottak, **2021. január 5-től 2021. január 15-ig a témaválasztás pótlására biztosítunk lehetőséget**.

A téma kiválasztása a korábbi leírással megegyezően a **Neptun rendszeren keresztül történik**. A leírás letölthető az alábbi linkről:

<http://felvettek.uni-eszterhazy.hu/public/uploads/szakdolgozati-temabejelento-hallgatoknak_5a5f423cdcd83.pptx>

A hallgatók a szaktanszék által meghirdetett témák közül választhatnak vagy új téma felvételét kezdeményezhetik.

Mindkét esetben szükséges a szakdolgozati téma konzulensével előzetesen egyeztetni. Az egyeztetést követően a **hallgató rövid témavázlatot készít, melyet a pdf formátumban a neptun rendszerben fel kell tölteni.**

Amennyiben új témajavaslatot kezdeményez a hallgató, úgy azt is előzetesen egyeztetnie kell az illetékes oktatóval. Az oktató kezdeményezésére a tanszéki adminisztrátor rögzíti a neptun rendszerben az új témát, melyet követően tudja a hallgató választani azt.

Továbbá tájékoztatom, hogy a szakdolgozatválasztást követő félévekben, - a szakdolgozatírás szakaszában (2 félév, a szőlész-borász mérnöki BSc esetében 3 félév)- a szakdolgozati szeminárium tanegységet félévente fel kell venni a neptun rendszerben a tárgyjelentkezési időszakban.

Azon hallgatók, akik a szakdolgozati témaválasztási kötelezettségüknek 2021. január 15-ig sem tesznek eleget, külön kérvénnyel, igazgatási díj ellenében választhatnak később szakdolgozati témát a Hallgatói követelményrendszer erre vonatkozó szabályozása alapján.

Eger, 2020. december 16.

Varga Csilla

osztályvezető